作者:儲光羲
標題:蘇十三瞻登玉泉寺峰入寺中見贈作
內容:慶門疊華組，盛列鐘英彥。貞信發天姿，文明葉邦選。為情貴深遠，作德齊隱見。別業在春山，懷歸出芳甸。逖聽多時友，招邀及浮賤。朝沿霸水窮，暮矚藍田遍。百花照阡陌，萬木森鄉縣。澗淨綠蘿深，巖暄新鳥轉。依然造華薄，豁爾開靈院。淹留火禁辰，愉樂絃歌宴。肅肅列樽俎，鏘鏘引纓弁。天籟激微風，陽光轢奔箭。以茲小人腹，不勝君子饌。是日既低迷，中宵方眄眩。枕上思獨往，胸中理交戰。碧雲暗雨來，舊原芳色變。歡然自此絕，心賞何由見。鴻蒙已笑雲，列缺仍揮電。忽與去人遠，俄逢歸者便。想像玉泉宮，依稀明月殿。峰巒若登陟，水木以遊衍。息心幸自忘，點翰仍留眷。恨無荊文璧，以答丹青絢。